**ELŐTERJESZTÉS**

**Körmend Város Önkormányzata Képviselő-testülete 2020. október 28–i ülésére**

**Tárgy:** hulladékszállítási közszolgáltatási pályázati kiírás megtárgyalása

Tisztelt Képviselő-testület!

A hulladékszállítási rendszerben az elmúlt években új jogszabályok léptek hatályba, a közszolgáltatást az NHKV Zrt. koordinálja, a közszolgáltatás díja hatósági díj immár, a tevékenység végzését pedig új engedélyhez és minősítéshez kötötték.

Körmenden és Vas megyében is a közszolgáltatást az STKH Sopron és Térsége Környezetvédelmi és Hulladékgazdálkodási Nonprofit Korlátolt Felelősségű Társaság (9400 Sopron, Harkai domb) végzi. Alvállalkozóként vesz részt a tevékenységben a **Müllex Nonprofit Kft.**

Az STKH Nkft-vel kötött szerződés hatálya ez év végén lejár, így pályázatot kell kiírni a tevékenység ellátására. (Az ellentételezés nem éri el a közbeszerzési értékhatárt, ill. az Önkormányzat is szerepet vállal a közszolgáltatás ellátásában.)

A pályázati kiírás tervezetét csatoljuk az előterjesztéshez.

A kiírás szerint a településen képződő szilárd hulladék elszállítása a közszolgáltató feladata (kommunális hulladék, lomhulladék, sárga zsákos hulladék, zöldhulladék, szelektív szigetek ürítése, és a Rába parton található 2 konténer ürítése). A tevékenység végzését jogszabályok részletesen szabályozzák, így e körben nem szükséges új kikötéseket tenni.

A közszolgáltatás díja nem versenyeztethető. Amit versenyeztetni szeretnénk, az a szelektív hulladékgyűjtő szigetek mellé szabálytalanul elhelyezett hulladék elszállításának díja, a Rába parton lévő konténerek ürítésének, cseréjének a díja, és a lomtalanítás során az önkormányzati intézményektől átvett lomhulladék elszállítási díja.

2021. január 1-étől tilos lesz a zöldhulladék otthoni égetése, így fel kell arra készülni, hogy a bio (lombhulladék) elszállítását is nagyobb mennyiségben kell a Közszolgáltatónak megoldania.

A pályázat nyilvános, de a Vas megyével határos megyékben közszolgáltatást ellátó cégeknek közvetlenül is megküldenünk a felhívást.

Kérem a Testületet, hogy tárgyalja meg az előterjesztést.

**HATÁROZATI JAVASLAT**

Körmend Város Önkormányzata Képviselő-testülete jóváhagyja a 2021. január 1- 2025. december 31. közötti időszakban a hulladékszállítás, mint közszolgáltatás ellátására irányuló, az előterjesztéshez csatolt, nyilvános pályázati kiírást, és felkéri a jegyzőt a pályázati eljárás lefolytatására.

Körmend, 2020. 10. 07.

**Bebes István**

**polgármester**